CELEX: 32019D0082
Language: bg
Date: 2019-01-17 00:00:00
Title: Решение за изпълнение (ЕС) 2019/82 на Комисията от 17 януари 2019 година за изменение на приложението към Решение за изпълнение (ЕС) 2016/2009 за одобряване на програмите за ваксинация срещу заразен нодуларен дерматит, представени от държавите членки (нотифицирано под номер С(2019) 105) (Текст от значение за ЕИП.)

21.1.2019   
               
               
                  BG
               
               
                  Официален вестник на Европейския съюз
               
               
                  L 18/48
               
            
         РЕШЕНИЕ ЗА ИЗПЪЛНЕНИЕ (ЕС) 2019/82 НА КОМИСИЯТА
         от 17 януари 2019 година
         за изменение на приложението към Решение за изпълнение (ЕС) 2016/2009 за одобряване на програмите за ваксинация срещу заразен нодуларен дерматит, представени от държавите членки
         
            
               (нотифицирано под номер С(2019) 105)
            
         
         (само текстовете на български, гръцки и хърватски език са автентични)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните проверки, приложими при търговията в Съюза с определени видове живи животни и продукти с оглед завършване на изграждането на вътрешния пазар (2), и по-специално член 10, параграф 4 от нея,
         като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3), и по-специално член 19, параграф 1, буква а), член 19, параграф 3, буква а) и член 19, параграф 6 от нея,
         като има предвид, че:
         
                     (1)
                  
                  
                     С Директива 92/119/ЕИО се определят общите мерки за борба, които да се прилагат при поява на огнища на някои болести по животните, включително заразен нодуларен дерматит (ЗНД). Тези мерки за борба включват създаването на предпазни и надзорни зони около заразеното стопанство, както и спешно ваксиниране при поява на огнище на ЗНД в допълнение към другите мерки за борба.
                  
               
                     (2)
                  
                  
                     През август 2015 г. за първи път беше потвърдено наличието на ЗНД в Гърция. През 2016 г. бяха установени случаи на ЗНП в България и нови случаи на ЗНП в Гърция, както и в няколко съседни трети държави. През 2017 г. болестта ЗНД беше констатирана в по-малка степен в Югоизточна Европа, с мащабна повторна поява в Албания и с няколко допълнителни спорадични огнища в Гърция и в бившата югославска република Македония.
                  
               
                     (3)
                  
                  
                     В отговор на възникналите огнища на ЗНД засегнатите държави членки, а именно България и Гърция, както и засегнатите съседни трети държави приложиха програми за масова ваксинация на своите живи говеда и отглеждани в плен диви преживни животни. През 2016 г. и 2017 г. Хърватия, която до момента не е засегната от ЗНД, също приложи програма за масова ваксинация срещу ЗНД като превантивна мярка с оглед на епидемиологичната обстановка в съседните държави членки и трети държави. Програмите за ваксинация срещу ЗНД в България, Гърция и Хърватия бяха одобрени от Комисията по силата на Решение за изпълнение (ЕС) 2016/2009 на Комисията (4) и тези три държави членки са надлежно изброени в приложението към посочения акт като държави с одобрени програми за ваксинация срещу ЗНД.
                  
               
                     (4)
                  
                  
                     През 2018 г. настъпи допълнително подобрение на епидемиологичната обстановка по отношение на ЗНД и не беше докладвано за случаи на тази болест нито в държави членки, нито в съседни трети държави в Югоизточна Европа, с изключение на Турция. През същата година масовата ваксинация срещу ЗНД продължи във всички засегнати от болестта държави членки и съседни трети държави в Югоизточна Европа.
                  
               
                     (5)
                  
                  
                     От началото на 2018 г. Хърватия спря ваксинирането срещу ЗНД с оглед на благоприятната епидемиологична обстановка на своята територия и в съседните държави. Вместо това Хърватия започна изпълнението на програма за надзор на ЗНД, която беше одобрена от Комисията. Тази програма за надзор включва клинични прегледи и вирусологични и серологични изследвания, като се отделя специално внимание на зоните с висока степен на риск, разположени в близост до държави членки и съседни трети държави, които са докладвали за наличие на огнища на ЗНД през последните години. Съгласно доклад, представен от Хърватия пред Комисията на 13 октомври 2018 г., резултатите от надзора чрез клинични прегледи и вирусологични и серологични изследвания показват, че няма данни за наличие на ЗНД на нейната територия.
                  
               
                     (6)
                  
                  
                     В резултат на това Хърватия следва вече да не бъде включена в списъка на държави членки с одобрена програма за ваксинация срещу ЗНД, тъй като във въпросната държава членка повече не се извършва ваксинация срещу ЗНД.
                  
               
                     (7)
                  
                  
                     Поради това приложението към Решение за изпълнение (ЕС) 2016/2009 следва да бъде съответно изменено.
                  
               
                     (8)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложението към Решение за изпълнение (ЕС) 2016/2009 се заменя с текста на приложението към настоящото решение.
         
         
            Член 2
            Адресати на настоящото решение са Република България, Република Гърция и Република Хърватия.
         
         
            Съставено в Брюксел на 17 януари 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  ОВ L 62, 15.3.1993 г., стр. 69.
         
            (4)  Решение за изпълнение (ЕС) 2016/2009 на Комисията от 15 ноември 2016 г. за одобряване на програмите за ваксинация срещу заразен нодуларен дерматит, представени от държавите членки (ОВ L 310, 17.11.2016 г., стр. 66).
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ
                     
                                 —
                              
                              
                                 Програмата за ваксинация, представена от Гърция.
                              
                           
                                 —
                              
                              
                                 Програмата за ваксинация, представена от България.
                              
                           
               “